Două săptămâni de proteste antiguvernamentale. Oamenii au ieşit în stradă, în fiecare zi, de când ordonanţa de modificare a Codurilor penale a fost adoptată de Guvern. Chiar dacă actul normativ a fost abrogat, protestatarii continuă să iasă în stradă, pentru că, spun ei, nu mai pot avea încredere în actualul Guvern. Nu au mai fost la fel de mulţi, ca în zilele trecute, dar şi-au făcut simţită prezenţa.

În cea de-a 14-a zi de manifestaţii, aproximativ 1.000 de persoane au ieşit în Piaţa Victoriei. Tot 1.000 de persoane au protestat şi în Cluj Napoca, în timp ce în Sibiu au fost aproximativ 200. Protestele au continuat şi în Timişoara, Iaşi, Braşov şi Constanţa.

În ciuda frigului, oamenii au ieșit în stradă pentru a-şi striga nemulţumirile.

„Sperăm să înțeleagă că nu îi mai vrea poporul român. De 27 de ani ne fură încontinuu”, spune un protestatar.

Ca în fiecare seară, gesturile de solidaritate nu au lipsit.

„Noi dăm ceai gratuit, suntem voluntari pentru România. Suntem aici în fiecare seară, îi așteptăm pe oameni să ia ceai. Fiecare donează cât dorește. Din ce se donează, se cumpără a doua zi, ca să avem din ce da ceai la oameni”, spune un protestatar.

Oamenii spun că vor continua să vină şi în zilele următoare.

„Sunt sigur că aleșii, în marea lor majoritate, au înțeles mesajul străzii, dar nu vor să ne și arate. Ca dovadă vom mai sta, până la primăvară, vară”, spune un protestatar.

Protestele au continuat şi în Cluj-Napoca. În jur de 1.000 de oameni s-au strâns în Piaţa Unirii.

„Nu putem să lăsăm hoții să ne conducă și guvernul ăsta trebuie să plece”, spune un protestatar.

Și la Sibiu continuă protestele. Oamenii spun că nu vor renunța.

„Până când își vor da demisia toți penalii. Afară! Nu ne reprezintă”, spune un protestatar.

Proteste au mai avut loc şi în Timişoara, Iaşi, Braşov şi Constanţa.

ACTUALIZARE. Sunt aproape 1.000 de protestatari în Piața Victoriei.

În fața Guvernului s-au adunat până acum circa 200 de persoane. Mulți dintre ei au pancarte și steaguri tricolore.

Oamenii spun că vor rămâne în Piața Victoriei până când actualul guvern va pleca, deoarece au nevoie de un Executiv care să lucreze în favoarea cetățenilor.

Sunt minus 4-minus 5 grade Celsius în acest moment în București și bate și vântul, ceea ce înseamnă că temperatura resimțită este și mai scăzută.